Document ID: 32009R1173

РЕГЛАМЕНТ (ЕО) № 1173/2009 НА КОМИСИЯТА
от 30 ноември 2009 година
за определяне на интервенционните центрове за твърда пшеница и за ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 41 във връзка с член 4 от него,
като има предвид, че:
(1)
Комисията трябва да посочи интервенционните центрове в държавите-членки, които удовлетворяват минималните изисквания, определени в член 2 от Регламент (ЕО) № 670/2009 на Комисията от 24 юли 2009 г. за определяне на подробни правила за прилагането на Регламент (ЕО) № 1234/2007 на Съвета по отношение на публичната интервенция за изкупуване чрез тръжна процедура на твърда пшеница и неолющен ориз (2).
(2)
В съответствие с член 23, параграф 1 от Регламент (ЕО) № 670/2009 държавите-членки предоставиха на службите на Комисията списък на интервенционните центрове с оглед на окончателното им посочване, както и списък на складовите помещения към тези центрове, одобрени от държавите-членки като удовлетворяващи минималните условия, изисквани от общностното законодателство.
(3)
С цел да се гарантира доброто функциониране на схемата за публична интервенция Комисията следва да определи интервенционните центрове въз основа на географското им местоположение и да публикува списъка на складовите помещения към тях, заедно с цялата информация, необходима на съответните оператори, участващи в публичната интервенция.
(4)
Като се имат предвид честите изменения, които могат да настъпят в тази връзка, и с цел осигуряване на добро управление на интервенцията Комисията следва да осигури на потребителите непрекъснато актуализиране на тази информация и в тази връзка да предвиди първоначално публикуване на подробните данни от списъка на складовите помещения в Официален вестник на Европейския съюз (серия C), а след това - актуализиране на тази информация в съответствие с член 23, параграф 3 от Регламент (ЕО) № 670/2009 с всички подходящи технически средства посредством въведените от нея информационни системи, включително публикуване в Интернет.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Интервенционните центрове, посочени в член 2 от Регламент (ЕО) № 670/2009, са определени в приложението към настоящия регламент.
Адресите на складовите помещения към всеки интервенционен център, както и подробната информация, свързана със споменатите помещения и интервенционни центрове, се съобщават на потребителите чрез съобщение на Комисията в Официален вестник на Европейския съюз (серия C).
Измененията и актуализирането на споменатата информация се извършват в съответствие с член 23, параграф 3 от Регламент (ЕО) № 670/2009.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 2009 година.

Labels: 3
17